3แบงก์เสนอแพคเกจช่วยลูกค้า
3 แบงก์ใหญ่ เสนอแพคเกจช่วยลูกค้านิคมบางกะดีฟื้นตัว เตรียมคุยเพิ่มอีก 6 นิคมฯ
30 ต.ค. 2565

3 แบงก์ใหญ่ เสนอแพคเกจช่วยลูกค้านิคมบางกะดีฟื้นตัว เตรียมคุยเพิ่มอีก 6 นิคมฯ
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า จากการประชุมร่วมกับผู้บริหารนิคมบางกะดีเมื่อวานนี้ ธนาคารได้ข้อสรุปว่าจะมีการเสนอความช่วยเหลือพิเศษให้กับลูกค้าที่อยู่ในนิคมดังกล่าวซึ่งต้องการความช่วยเหลือด้านการยึดระยะเวลาการชำระหนี้ สินเชื่อหมุนเวียนระยะสั้นและสินเชื่อเพื่อการซ่อมแซมทรัพย์สินที่เสียหาย อย่างไรก็ตาม ขนาดของความช่วยเหลือจะพิจารณาเป็นรายกรณีไป




ทั้งนี้ความช่วยเหลือดังกล่าวจะเป็นความร่วมมือระหว่างธนาคารกสิกรไทย ธนาคารเพื่อความร่วมมือระหว่างประเทศแห่งญี่ปุ่น (JBIC)และธนาคารท้องถิ่นในญี่ปุ่นที่เป็นพันธมิตรกับธนาคาร ทั้ง 19 แห่ง ซึ่งขณะนี้มีพันธมิตร 4 แห่ง ที่เสนอแพคเกจช่วยเหลือลูกค้าเข้ามาแล้ว
“ลูกค้าในนิคมนี้ส่วนใหญ่เป็นญี่ปุ่น พวกชิ้นส่วนยานยนต์และชิ้นส่วนอิเล็กทรอนิคส์ โดยเราช่วยลูกค้าทุกกลุ่มทั้งรายใหญ่ เอสเอ็มอี บุคคล ลูกค้ากลุ่มที่เป็นซัพพลายเออร์ก็ไม่ต้องใช้หลักประกัน ขณะที่ลูกค้าบุคคลเราก็มีสินเชื่อบุคคลดอกเบี้ยพิเศษยาวถึง 36 เดือน 3เดือนแรก ปลอดดอกเบี้ยและเงินต้นด้วย เชื่อว่าในเร็วๆนี้แบงก์อื่นคงจะเสนอแพคเกจตามมา”นายทรงพล กล่าว
นายสารัชต์ รัตนาภรณ์ ผู้ช่วยผู้จัดการใหญ่อาวุโส สายลูกค้าขนาดใหญ่ ธนาคารไทยพาณิชย์ กล่าวว่า ขระนี้ธนาคารได้เข้าไปเสนอแพคเกจช่วยเหลือลูกค้าในนิคมบางกะดีแล้วเช่นกัน โดยนอกจากบางกะดีแล้วธนาคารยังมีแผนจะเข้าไปเสนอในอีก 6 นิคมที่เหลือ ทั้งนี้ธนาคารมีมูลค่าอยู่ในนิคมอุตสาหกรรมทั้ง 7 แห่งอยู่ประมาณ 7 พันล้านบาท 
“มูลค่าสินเชื่อในนิคมของเราไม่เยอะมาก เพราะบริการที่ลุกค้าใช้กับเราจะเป็นพวกการบริหารเงินสดและธุรกรรมที่มีค่าธรรมเนียมต่างๆมากกว่า เพราะบริษัทญี่ปุ่นส่วนใหญ่จะใช้สินเชื่อจากแบงก์ญี่ปุ่นโดยตรง” นายสารัชต์ กล่าว
ทั้งนี้รายงานข่าว ระบุว่า ขณะนี้มีธนาคารขนาดใหญ่ 3 แห่ง ที่ได้เสนอแพคเกจความช่วยเหลือให้กับนิคมบางกะดีแล้ว ได้แก่ ธนาคารกรุงเทพ ธนาคารกสิกรไทยและธนาคารไทยพาณิชย์